|  |  |  |
| --- | --- | --- |
|  | **Lausunto** | LVM/866/02/2018 |
|  |  |  |
|  |  |  |
|  | 17.5.2018 |  |
|  |  |  |
| Työ- ja elinkeinoministeriö |
| Lausuntopalvelu.fi |
|  |
|  |
| Lausuntopyyntö TEM/1260/03.01.01/2016 |

Liikenne- ja viestintäministeriön lausunto hallituksen esityksestä eduskunnalle laiksi kasvupalveluvirastosta

Työ- ja elinkeinoministeriö on pyytänyt liikenne- ja viestintäministeriötä lausumaan hallituksen esityksestä eduskunnalle laiksi kasvupalveluvirastosta.

Liikenne- ja viestintäministeriö kiittää mahdollisuudesta lausua asiassa ja toteaa seuraavaa:

Ministeriö pitää tärkeänä, että valtion viranomaistoiminnot on järjestetty

selkeällä tavalla. Uusi Kasvupalveluvirasto, jonka toiminnot rakennetaan Kehittämis- ja hallintokeskuksen (KEHA) jäljelle jäävien toimintojen pohjalle, tukee valtion roolia kasvupalveluiden tietohallintopalveluiden ja maksatustehtävien hoitamisessa sekä edesauttaa maakuntauudistuksen toteuttamista.

Kun maakuntauudistus tulee voimaan 1.1.2020, siirtyy KEHA:sta henkilötyövuosia Liikenne- ja viestintäministeriön hallinnonalalle 14 HTV:tä.

Nämä tehtävä- ja henkilöstösiirrot koskevat tienpitoa palvelevia taloushallintotehtäviä, tienpidon maanhankinnan maksatustehtäviä, tienpidon lupapalvelua tukevien tietojärjestelmien ylläpitoa ja kehittämistä sekä tienpidon asiakirjahallintotehtäviä. Ministeriö pitäisi tärkeänä, että Hallituksen esitykseen sisällytettäisiin lyhyt maininta tästä tehtävä- ja henkilöstösiirrosta ja tehtäisiin viittaus eduskunnan käsiteltävänä olevaan hallituksen esitykseen HE 45/2018 vp (HE maantielain muuttamisesta ja eräiksi siihen liittyviksi laeiksi), jolla pääosa liikennetehtävistä siirretään maakunnille.

Lakiehdotuksen 4 ja 5 §:iä olisi syytä selkeyttää ja mainita ylijohtajan tehtävistä ja toiminnasta. Nyt pykälissä käytetään ilmaisua ’johtaja’, vaikka tarkoitetaan ylijohtajaa.

Lisäksi olisi syytä korjata esityksen ja lakiehdotuksen kielioppi- ja kirjoitusvirheet sivuilta 8, 10 ja 12.

Liikenne- ja viestintäministeriöllä ei ole muuta huomautettavaa hallituksen esitysluonnokseen tai lakiehdotukseen.

Juhapekka Ristola

osastopäällikkö, ylijohtaja

Jussi Luomajärvi

yksikön johtaja, hallintojohtaja